title: Rozhodnutie Dozorného úradu EZVO č. 081/17/COL z 26. apríla 2017 o ukončení formálneho vyšetrovacieho konania vo veci údajnej štátnej pomoci poskytnutej prostredníctvom prenájmu pozemkov a nehnuteľností v oblasti Gufunes (Island) [2017/1911]

text:
               19.10.2017

               SK

               Úradný vestník Európskej únie

               L 269/53

         ROZHODNUTIE DOZORNÉHO ÚRADU EZVO
   č. 081/17/COL
   z 26. apríla 2017
   o ukončení formálneho vyšetrovacieho konania vo veci údajnej štátnej pomoci poskytnutej prostredníctvom prenájmu pozemkov a nehnuteľností v oblasti Gufunes (Island) [2017/1911]
   DOZORNÝ ÚRAD EZVO (ďalej len „dozorný úrad“),
   so zreteľom na
   Dohodu o Európskom hospodárskom priestore (ďalej len „Dohoda o EHP“), a najmä na jej článok 61 a protokol 26,
   Dohodu medzi štátmi EZVO o zriadení dozorného úradu a súdu (ďalej len „Dohoda o dozore a súde“), a najmä na jej článok 24,
   protokol 3 k Dohode o dozore a súde (ďalej len „protokol 3“), a najmä na jeho časť I článok 1 a časť II článok 7 ods. 2 a článok 13, a
   po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,
   keďže:
   I.   SKUTOČNOSTI

   1.   POSTUP

               (1)

               Spoločnosť Gámaþjónustan hf. (ďalej len „sťažovateľ“) podala e-mailom z 2. apríla 2014 sťažnosť dozornému úradu v súvislosti s údajnou neoprávnenou štátnou pomocou poskytnutou mestom Reykjavík (ďalej len „mesto“) prostredníctvom prenájmu nehnuteľností a pozemkov v oblasti Gufunes v Reykjavíku na Islande, spoločnosti Íslenska Gámafélagið (ďalej len „ÍG“) za cenu, ktorá bola údajne nižšia ako trhová cena (2).

               (2)

               Po predbežnom preskúmaní prijal dozorný úrad 30. júna 2015 rozhodnutie č. 261/15/COL o začatí formálneho vyšetrovania vo veci údajnej štátnej pomoci. Islandské orgány odpovedali na rozhodnutie dozorného úradu listom z 1. októbra 2015 (3).

               (3)

               Rozhodnutie dozorného úradu o začatí formálneho vyšetrovacieho konania bolo 24. septembra 2015 uverejnené v Úradnom vestníku Európskej únie a v dodatku EHP, pričom sa zainteresovaným stranám poskytol jeden mesiac, aby sa vyjadrili k predbežným stanoviskám dozorného úradu (4).

               (4)

               Spoločnosť ÍG získala predĺženie lehoty o jeden týždeň a v liste z 29. októbra 2015 predložila pripomienky (5). Dozorný úrad nedostal žiadne ďalšie pripomienky. Po uplynutí jednomesačnej lehoty na predloženie pripomienok dostal dozorný úrad od sťažovateľa informácie o trhu v e-maile z 25. novembra 2015 (6). Dozorný úrad postúpil listom z 26. novembra 2015 (7) pripomienky a informácie o trhu islandským orgánom, aby sa k nim vyjadrili. Islandské orgány odpovedali listom z 5. januára 2016 (8). Zástupcovia islandských orgánov a dozorného úradu o veci diskutovali aj na zasadnutí v Reykjavíku 12. februára 2016.

               (5)

               Dozorný úrad nakoniec dostal od sťažovateľa dodatočné informácie týkajúce sa situácie v oblasti Gufunes, a to v e-mailoch z 21. mája 2016 (9), 27. mája 2016 (10) a 15. decembra 2016 (11).

         2.   OPIS OPATRENIA

   2.1.   OBLASŤ GUFUNES

               (6)

               Oblasť Gufunes sa nachádza v Grafarvogure, mestskej časti Reykjavíku, na Islande. Do roku 2001 v tejto oblasti pôsobil závod na umelé hnojivá Áburðarverksmiðjan. V roku 2002 kúpil závod a okolie fond pre plánovanie Reykjavíku (Skipulagssjóður Reykjavíkur, ďalej len „SR“) od akcionárov spoločnosti Áburðarverksmiðjan (ďalej len „kúpna zmluva“). Podľa islandských orgánov sa v tom čase plánovalo odstránenie všetkých budov a zariadení z oblasti. V roku 2007 bol SR zrušený a založil sa nový fond, Eignasjóður, ktorý prevzal aktíva a úlohy SR.

               (7)

               Podľa územného plánu mesta Reykjavík na roky 2001 – 2024 je oblasť Gufunes určená na obytné účely a nie na priemyselné činnosti (12). Navyše, táto oblasť je určená na výstavbu diaľnice Sundabraut, ktorá spojí Laugarnes a Gufunes. Okrem toho, podľa plánu mesta Reykjavík na roky 2010 – 2030 priemyselná časť oblasti Gufunes ustupuje do pozadia a do budúcnosti sa predpokladá mestská oblasť s kombináciou obytných jednotiek a čistých obchodných činností (13). V žiadnom pláne sa nepredpokladá, že by v tejto oblasti bola v budúcnosti aj naďalej umiestnená priemyselná činnosť.

         2.2.   DOHODY UZATVORENÉ MEDZI MESTOM REYKJAVÍK A SPOLOČNOSŤOU ÍSLENSKA GÁMAFÉLAGIÐ V SÚVISLOSTI S PRENÁJMOM POZEMKOV A NEHNUTEĽNOSTÍ V OBLASTI GUFUNES

               (8)

               Vo februári 2002, keď SR kúpil pozemky a nehnuteľnosti v oblasti Gufunes, nachádzali sa tu viacerí nájomníci (najmä dodávateľské a developerské firmy). V tom čase existovala medzi spoločnosťou ÍG a spoločnosťou Áburðarverksmiðjan nájomná zmluva, ktorá bola uzatvorená 29. októbra 1999 (ďalej len „zmluva z roku 1999“). V zmluve z roku 1999 sa stanovovalo mesačné nájomné vo výške 159 240 ISK na základe ceny za štvorcový meter (14). Spoločnosť ÍG využívala pozemky pre svoje odpadové hospodárstvo. Podľa kúpnej zmluvy SR prevzal od spoločnosti Áburðarverksmiðjan všetky práva a povinnosti týkajúce sa existujúcich nájomných zmlúv vrátane zmluvy z roku 1999 uzatvorenej so spoločnosťou ÍG.

               (9)

               Podľa mesta bola oblasť Gufunes neustále rušná a jej správa bola náročná. Okrem toho budovy a zariadenia boli v zlom stave, niektorí nájomníci neplatili nájomné a odchádzalo k hromadeniu šrotu, napríklad vrakov automobilov. Pre mesto bolo preto jasné, že na plnenie svojej úlohy vlastníka pozemku musí zamestnať zamestnancov na kontrolu tejto oblasti vo dne aj v noci.

               (10)

               Vzhľadom na uvedenú situáciu sa nepovažovalo za realistické ponúknuť oblasť na účely prenájmu. Preto sa rozhodlo, že existujúce nájomné zmluvy sa neobnovia a namiesto toho sa uzavrie zmluva len s jednou stranou. V dôsledku toho sa SR rozhodol prerokovať podmienky týkajúce sa prenájmu, čistenia oblasti a dohľadu nad ňou so spoločnosťou ÍG, ktorá okrem toho, že platila nájomné načas, bola v tom čase najväčším samostatným nájomníkom (15). Nasleduje prehľad zmlúv uzatvorených medzi SR a ÍG:

                           i)

                              22. februára 2005. SR a ÍG uzavreli nájomnú zmluvu týkajúcu sa niektorých nehnuteľností v oblasti, ktorou sa nahradila zmluva z roku 1999. Celkové mesačné nájomné sa stanovilo na 960 000 ISK za spolu 4 676 metrov štvorcových (vrátane pozemku s rozlohou 500 metrov štvorcových) (16);

                           ii)

                              14. októbra 2005. SR a spoločnosť ÍG uzavreli zmluvu (ďalej len „Všeobecná nájomná zmluva z roku 2005“), ktorou sa nahradila predchádzajúca zmluva z 22. februára 2005, v súvislosti s prenájmom, čistením pozemku a dohľadom nad pozemkom v oblasti Gufunes. Podľa tejto zmluvy bola spoločnosť ÍG povinná vykonávať všetky údržbárske práce, ako aj vylepšovanie nehnuteľnosti. Všeobecná nájomná zmluva z roku 2005 bola platná do 31. decembra 2009. Vo Všeobecnej nájomnej zmluve z roku 2005 sa neuvádzalo, koľko štvorcových metrov nehnuteľnosti spoločnosť ÍG prenajímala. Na výtlačku leteckého záberu, ktorý bol prílohou k Všeobecnej nájomnej zmluve z roku 2005 však bolo znázornené, ktoré časti oblasti sa prenajímali spoločnosti ÍG (17). Islandské orgány sa vyjadrili, že zmluvou bola pokrytá plocha približne 130 000 metrov štvorcových. Vo Všeobecnej nájomnej zmluve z roku 2005 sa neuvádzala cena za meter štvorcový ani hodnota povinností spoločnosti ÍG. Celkové mesačné nájomné bolo stanovené na 2 000 000 ISK, prepočítané mesačne podľa indexu spotrebiteľských cien (18);

                           iii)

                              29. decembra 2006. Platnosť Všeobecnej nájomnej zmluvy z roku 2005 sa dodatkom predĺžila do 31. decembra 2011. Spoločnosť ÍG bola povinná vykonať aj demoláciu určených nehnuteľností a odstrániť pozemné zariadenia. Spoločnosť ÍG si mohla ponechať prístroje a zariadenia odstránené z oblasti na vlastné náklady (19);

                           iv)

                              21. decembra 2007. Platnosť Všeobecnej nájomnej zmluvy z roku 2005 sa dodatkom predĺžila do 31. decembra 2015. Vlastník mohol kedykoľvek prevziať časť alebo všetok prenajatý pozemok ak by to bolo potrebné v dôsledku zmien v územnom plánovaní. Spoločnosť ÍG sa takisto zaviazala opätovne zapojiť potrubia pre elektrickú energiu, vodu a kúrenie, ktoré sa stali nepoužiteľnými. Spoločnosť ÍG okrem toho stiahla nárok na odškodnenie voči mestu (20);

                           v)

                              15. júna 2009. Platnosť Všeobecnej nájomnej zmluvy z roku 2005 sa dodatkom predĺžila do 31. decembra 2018. Spoločnosť ÍG sa zaviazala vykonávať údržbu v oblasti a vytvoriť hrádzu, a taktiež sa predĺžil existujúci prenájom skladovacieho priestoru pre lode, ktorý je vo vlastníctve jachtového klubu Reykjavík. Spoločnosť ÍG sa okrem toho zaviazala stiahnuť nárok na odškodnenie voči mestu, pokiaľ ide o náklady na údržbu (21).

               (11)

               Mesto sa vyjadrilo, že hoci veľkosť pozemku prenajatého spoločnosťou ÍG je 130 000 m2, použiteľných na jej účely je iba 110 000 m2. Celková zaznamenaná rozloha budov je 24 722 m2. Podľa islandského registra nehnuteľností je hodnota pozemku, ktorý predtým vlastnila spoločnosť Áburðarverksmiðjan, 211 000 000 ISK. Hodnota pozemku, ktorý spoločnosť ÍG prenajíma, sa doposiaľ neurčila, ale mesto odhaduje hodnotu celého pozemku, ktorý predtým vlastnila spoločnosť Áburðarverksmiðjan, na približne 137 000 000 ISK. Celková zaznamenaná hodnota budov prenajímaných spoločnosťou ÍG je 850 323 512 ISK (22).

               (12)

               Podľa článku 4 ods. 2 islandského zákona o mestských príjmoch č. 4/1995 je majiteľ nehnuteľnosti povinný zaplatiť daň z nehnuteľnosti, s výnimkou prípadov, keď ide o prenajaté poľnohospodárske podniky, prenajaté pozemky alebo iné zmluvné využívanie pozemkov, pričom v takom prípade platí daň rezident alebo používateľ. Dotknuté pozemky, budovy a zariadenia sa nachádzajú vo vymedzenej prístavnej oblasti, ktorá patrí spoločnosti Faxaflóahafnir sf. a prenajíma sa mestu. Mesto preto platí daň z nehnuteľnosti za prenajatý pozemok a za nehnuteľností prenajaté spoločnosti ÍG.

               (13)

               Hoci ani jedna zo zmlúv neobsahuje informácie o hodnote služieb poskytovaných spoločnosťou ÍG, mesto poskytlo tabuľku, v ktorej sa uvádza odhad nákladov spoločnosti ÍG, stanovených vo Všeobecnej nájomnej zmluve z roku 2005 a v neskorších dodatkoch (ďalej spoločne len „nájomné zmluvy“) od uzatvorenia Všeobecnej nájomnej zmluvy z roku 2005 do konca obdobia prenájmu v roku 2018 (23). Odhad vykonali odborní analyticimesta. Poskytnuté informácie taktiež obsahujú náklady na dokončené aj nedokončené demolačné projekty. Podľa poskytnutých informácií je výška priemerných mesačných nákladov, ktoré znáša spoločnosť ÍG 10 815 624 ISK vrátane nájomného. Mesačné nájomné tvorí preto približne 25 % celkových mesačných nákladov spoločnosti ÍG.

               (14)

               Pri uzatvorení nájomnej zmluvy z 22. februára 2005 SR neuložil spoločnosti ÍG žiadne povinnosti. Povinnosti spoločnosti ÍG boli zavedené vo Všeobecnej nájomnej zmluve z roku 2005 zo 14. októbra 2005 a stanovili sa s ohľadom na navrhované demolačné práce a odhadované náklady na čistenie, likvidáciu odpadu a dohľad nad oblasťou. Vzhľadom na stav danej oblasti boli povinnosti týkajúce sa čistenia a likvidácie odpadu považované za rozsiahle. Ďalej sa uvádza hodnotenie nákladov spoločnosti ÍG v súlade s jej povinnosťami stanovenými vo Všeobecnej nájomnej zmluve z roku 2005 (24):

                           Rok

                           2006

                           2007

                           2008

                           2009

                           2010

                           2011

                           2012

                           2013

                           2014

                           2015

                           2016

                           2017

                           2018

                              Nájomné

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                           32 370 315

                              Zamestnanec

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                           11 520 000

                              Správa

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Údržba

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                              Právne záležitosti

                           1 500 000

                           1 000 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                           500 000

                              Iné energetické náklady

                           5 000 000

                           5 000 000

                              Nedok. demolačné projekty

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                           21 538 462

                              Dok. demolačné projekty

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                           8 835 222

                              Opravy

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Brány/ploty

                           1 000 000

                           1 000 000

                           1 000 000

                           1 000 000

                           600

                           600

                           600

                           600

                           600

                           600

                           600

                           600

                           600

                              Čistenie

                           7 000 000

                           7 000 000

                           7 000 000

                           7 000 000

                           3 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                              Maľovanie

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                           2 000 000

                              Rekonštrukcie

                           30 000 000

                           10 000 000

                           10 000 000

                           8 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                           6 000 000

                              Elektrické vedenie atď.

                           7 500 000

                           8 000 000

                           9 000 000

                           12 000 000

                           9 500 000

                           7 200 000

                           6 500 000

                           5 000 000

                           4 000 000

                           3 000 000

                           3 000 000

                           3 000 000

                           3 000 000

                              Odpadové vody

                           10 600 000

                           10 600 000

                           10 600 000

                           10 600 000

                              Prístavná hrádza

                           6 000 000

                           6 000 000

                              Likvidácia odpadu

                           500 000

                           500 000

                           500 000

                           7 200 000

                           6 500 000

                           2 000 000

                           500 000

                           500 000

                           500 000

                           500 000

                           500 000

                           500 000

                           500 000

                              Asfalt

                           8 000 000

                           8 000 000

                           8 000 000

                           8 000 000

                           6 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                           5 000 000

                              Pôda

                           10 000 000

                           10 000 000

                           10 000 000

                           10 000 000

                           5 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                           4 000 000

                              Protipožiarny zabezpečovací systém

                           10 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                           1 000 000

                              Celkové povinnosti

                           138 393 684

                           109 393 684

                           104 893 684

                           112 593 684

                           95 394 284

                           91 594 284

                           89 394 284

                           81 894 284

                           91 494 284

                           90 494 284

                           90 494 284

                           90 494 284

                           79 894 284

                              Spolu v ISK

                           170 763 999

                           141 763 999

                           137 263 999

                           144 963 999

                           127 764 599

                           123 964 599

                           121 764 599

                           114 264 599

                           123 864 599

                           122 864 599

                           122 864 599

                           122 864 599

                           112 264 599

                              Priemer za mesiac

                           14 230 333

                           11 813 667

                           11 438 667

                           12 080 333

                           10 647 050

                           10 330 383

                           10 147 050

                           9 522 050

                           10 322 050

                           10 238 717

                           10 238 717

                           10 238 717

                           9 355 383

                              Priemer

                              10 815 624

                              Zdroj: Mesto Reykjavík.

         2.3.   NAJNOVŠÍ VÝVOJ V OBLASTI GUFUNES

               (15)

               Na začiatku roku 2014 sa mestská rada v Reykjavíku dohodla na zriadení riadiaceho výboru s cieľom predstaviť víziu pre oblasť Gufunes (25). Výbor navrhol otvorenú súťaž zámerov týkajúcich sa budúceho plánovania v oblasti Gufunes. Na zasadnutí mestskej rady v Reykjavíku v júni 2015 sa odsúhlasilo zverejnenie oznámenia súťaže, v rámci ktorej sa zainteresovaným stranám odporúčalo predložiť zámery týkajúce sa budúcej organizácie oblasti Gufunes (26). V nadväznosti na zverejnenie oznámenia boli mestu predložené štyri zámery. Jeden z predložených zámerov prišiel od filmovej produkčnej spoločnosti RVK Studios, ktorá prejavila záujem o kúpu časti budov v oblasti Gufunes s cieľom vybudovať v tejto oblasti filmový priemysel. Pri budovách, o ktorých kúpu prejavila záujem spoločnosť RVK Studios, ide o niektoré z pôvodných nehnuteľností spoločnosti Áburðarverksmiðjan, ktoré sa nájomnými zmluvami prenajímali spoločnosti ÍG.

               (16)

               Mesto a spoločnosť RVK Studios následne poverili dvoch realitných agentov ocenením dotknutej časti oblasti Gufunes (27). Na zasadnutí mestskej rady 18. novembra 2015 rada súhlasila s poverením úradu pre správu nehnuteľností a hospodársky rozvoj, aby na základe ocenenia začal rokovania so spoločnosťou RVK Studios (28). Okrem toho rada poverila daný úrad, aby začal rokovania so spoločnosťou ÍG týkajúce sa evakuácie a možného premiestnenia v súlade s ustanoveniami uvedenými vo Všeobecnej nájomnej zmluve z roku 2005.

               (17)

               Mestská rada v Reykjavíku sa 19. mája 2016 rozhodla uzatvoriť zmluvu so spoločnosťou RVK Studios o kúpe určitých nehnuteľností v oblasti Gufunes (29). Mesto následne oznámilo, že spoločnosť ÍG presunie svoje prevádzky do novej priemyselnej oblasti mesta v Esjumelar (30). Starosta mesta Reykjavík a výkonný riaditeľ spoločnosti ÍG podpísali 20. mája 2016 dohody týkajúce sa ukončenia nájomných zmlúv a premiestnenia spoločnosti ÍG, a pripravili pôdu pre nové priestory spoločnosti ÍG v Esjumelar. Mesto 27. mája 2016 podpísalo so spoločnosťou RVK Studios zmluvu o predaji niektorých pôvodných nehnuteľností spoločnosti Áburðarverksmiðjan (31). Nehnuteľností, ktoré boli predané spoločnosti RVK Studios mali rozlohu 8 400 m2 a kúpna cena bola 301 650 000 ISK. Mesto okrem toho poskytlo spoločnosti RVK Studios opciou na kúpu oblasti východne od budov, s celkovou rozlohou 19 200 m2. RVK Studios zaplatí za túto opciu ročne 1 000 ISK za m2.

         3.   SŤAŽNOSŤ

               (18)

               Podľa sťažovateľa poskytlo mesto spoločnosti ÍG neoprávnenú štátnu pomoc prostredníctvom prenájmu pozemkov a nehnuteľností v oblasti Gufunes za ceny nižšie ako trhové ceny. Vo svojej sťažnosti adresovanej dozornému úradu sťažovateľ uvádza, že hoci je ťažké určiť presnú výšku pomoci, cena je zjavne oveľa nižšia ako primeraná trhová cena. Keďže spoločnosť ÍG neplatí normálnu trhovú cenu, vzniká jej konkurenčná výhoda. Navyše, podľa sťažovateľa sa o pozemok v oblasti Gufunes zaujíma viacero spoločností, ktoré pre svoje prevádzky potrebujú rozsiahly pozemok, napríklad dopravné uzly a skladovacie spoločnosti.

               (19)

               Sťažovateľ poznamenal, že vo Všeobecnej nájomnej zmluve z roku 2005 bola cena prenájmu stanovená vo výške 2 milióny ISK, s ročným nárastom v súlade s indexom spotrebiteľských cien (daň z nehnuteľnosti, ktorú neplatí spoločnosť ÍG, ale majiteľ nehnuteľnosti, t. j. mesto, predstavuje 41 % ročnej sumy nájomného). Spoločnosť ÍG má okrem toho určité povinnosti údržby, ktoré sa považujú za súčasť ceny prenájmu, hoci v zmluvách sa neuvádzajú približné náklady na tieto povinnosti. Nájomné zmluvy navyše nezakazujú spoločnosti ÍG prenajímať pozemky tretím stranám. Sťažovateľ zdôraznil, že v nájomných zmluvách nie je uvedené žiadne hodnotenie týkajúce sa možných príjmov z ďalšieho prenajímania častí nehnuteľností, ani to, či to má vplyv na cenu prenájmu.

               (20)

               Sťažovateľ ďalej poznamenal, že nie je jasná výška ceny za meter štvorcový a ako sa určila cena prenájmu. Podľa sťažovateľa by sa trhová cena za prenájom nehnuteľnosti mala pohybovať medzi 12 a 41 miliónov ISK mesačne, a to na základe rôznych uznávaných metód stanovovania cien. Podľa sťažovateľa skutočnosť, že nehnuteľnosť bola prenajatá spoločnosti ÍG za cenu oveľa nižšiu ako trhová hodnota, je v rozpore s pravidlami EHP týkajúcimi sa štátnej pomoci.

         4.   DÔVODY NA ZAČATIE FORMÁLNEHO VYŠETROVACIEHO KONANIA

               (21)

               V rozhodnutí č. 261/15/COL dozorný úrad predbežne posúdil, či zmluvy uzatvorené medzi mestom a spoločnosťou ÍG týkajúce sa prenájmu oblasti Gufunes predstavujú štátnu pomoc v zmysle článku 61 ods. 1 Dohody o EHP a ak áno, či možno štátnu pomoc považovať za zlučiteľnú s fungovaním Dohody o EHP.

               (22)

               Po posúdení informácií poskytnutých islandskými orgánmi dozorný úrad dospel k predbežnému záveru, že nemožno vylúčiť, že zmluvy medzi mestom a spoločnosťou ÍG predstavujú štátnu pomoc v zmysle článku 61 ods. 1 Dohody o EHP. V rozhodnutí č. 261/15/COL boli identifikované tieto aspekty:

                           i)

                           Štát na účely článku 61 ods. 1 Dohody o EHP predstavuje všetky orgány štátnej správy, od ústrednej štátnej správy až po úroveň obce. Keďže pozemky a nehnuteľnosti prenajaté spoločnosti ÍG patrili mestu, zľava z ceny prenájmu by predstavovala prevod štátnych zdrojov.

                           ii)

                           Dozorný úrad vyjadril pochybnosti o tom, či mesto pri uzatváraní zmlúv so spoločnosťou ÍG konalo ako súkromný prenajímateľ v porovnateľnej právnej a skutkovej situácii. Z predbežného posúdenia dozorného úradu vyplynulo, že hospodársku výhodu v prospech spoločnosti ÍG nie je možné vylúčiť.

                           iii)

                           Keďže žiadna iná spoločnosť nemala možnosť rokovať s mestom o prenájme pozemkov a nehnuteľností, predbežným názorom dozorného úradu bolo, že opatrenia sa javili ako selektívne.

                           iv)

                           Dozorný úrad nakoniec uviedol, že akákoľvek pomoc poskytnutá spoločnosti ÍG vo forme zľavneného prenájmu by teoreticky umožnila spoločnosti zvýšiť alebo aspoň udržať svoju činnosť v dôsledku pomoci. Táto pomoc teda mohla obmedziť príležitosti pre podniky so sídlom v iných zmluvných stranách, ktoré mohli chcieť konkurovať spoločnosti ÍG na islandskom trhu v oblasti zberu odpadu. Táto pomoc teda mohla narušiť hospodársku súťaž a ovplyvniť obchod v rámci EHP.

               (23)

               Podľa dozorného úradu boli potrebné ďalšie dôkazy, aby bolo možné určiť, či podmienky nájomných zmlúv mohli byť považované za zlučiteľné s fungovaním Dohody o EHP.

               (24)

               V dôsledku toho mal dozorný úrad pochybnosti o tom, či nájomné zmluvy medzi mestom a spoločnosťou ÍG predstavovali štátnu pomoc a ak áno, či by ich bolo možné považovať za zlučiteľné s fungovaním Dohody o EHP podľa jej článku 61 ods. 3 písm. c).

         5.   PRIPOMIENKY MESTA K ROZHODNUTIU O ZAČATÍ KONANIA

               (25)

               Podľa mesta zmluvy so spoločnosťou ÍG nepredstavovali štátnu pomoc v zmysle článku 61 ods. 1 Dohody o EHP, keďže spoločnosť ÍG nezískala výhodu.

               (26)

               Podľa mesta boli zmluvy z 22. februára 2005 a zo 14. októbra 2005 uzatvorené za normálnych trhových podmienok, keďže nájomné sa zakladalo na nájomnom určenom na základe postupu verejného oznámenia ku koncu roka 2003 a bolo v súlade s analýzami/odhadmi, ktoré vykonali odborníci mesta.

               (27)

               Mesto odmieta tvrdenie, že metódy, ktoré predložil sťažovateľ, sú vhodné na stanovenie trhovej ceny prenájmu. Namiesto toho mesto vychádza z porovnania s prenájom inej nehnuteľnosti, t. j. starého štátneho závodu na výrobu cementu na adrese Sævarhöfði 31, ktorý sa nachádza v priemyselnej oblasti podobnej Gufunes.

               (28)

               V roku 2014 mesto kúpilo nehnuteľnosť na adrese Sævarhöfði 31. V roku 2013 Úrad pre centrálne verejné obstarávanie (Ríkiskaup) v mene islandského štátu verejne oznámil, že nehnuteľnosť je na prenájom. Keď mesto kúpilo nehnuteľnosť, zaviazalo sa, že v súlade s verejným oznámením príjme najvyššiu ponuku. Úrad pre centrálne verejné obstarávanie dostal štyri ponuky, pričom najvyššia bola 420 000 ISK mesačne, bez osobitných služieb alebo povinností stanovených pre nájomcu. Nehnuteľnosť na adrese Sævarhöfði 31 je ocenená na 293 028 000 ISK. Najvyššia ponuka za prenájom ako percento z ocenenia nehnuteľnosti predstavovala 0,147 %. Pre porovnanie, cena prenájmu podľa Všeobecnej nájomnej zmluvy z roku 2005 so spoločnosťou ÍG je 0,320 % ocenenia nehnuteľnosti v oblasti Gufunes. Mesto poukazuje na to, že cena prenájmu na adrese Sævarhöfði 31 bola stanovená po verejnom oznámení a spravodlivo odráža trhovú hodnotu priemyselných oblastí v meste za normálnych trhových podmienok. Z tohto porovnania vyplýva, že cena prenájmu, ktorú platí spoločnosť ÍG, nemôže byť v žiadnom prípade považovaná za nižšiu ako je trhová hodnota pre priemyselné oblasti v meste, a to najmä preto, že v cene prenájmu na adrese Sævarhöfði 31 sa nezohľadnili faktory, ktoré ovplyvnili cenu prenájmu pre oblasť Gufunes.

               (29)

               Podľa mesta skutočnosť, že ďalšie strany sa neskôr zaujímali o túto oblasť, nemá význam pri posudzovaní dopytu po tejto oblasti v čase uzavretia Všeobecnej nájomnej zmluvy z roku 2005, t. j. v októbri 2005. V danom čase sa ponuka oblasti na účely prenájmu nepovažovala za realistickú. Spoločnosť ÍG znášala všetky náklady na čistenie oblasti, ako aj na uvedenie budov do vhodného stavu. Okrem toho, v čase, keď bola oblasť ponúknutá na prenájom v roku 2003, ostatné strany neprejavili záujem. Preto treba predpokladať, že neskorší záujem súvisí so stavom oblasti po tom, čo jej správu prevzala spoločnosť ÍG.

               (30)

               Podľa mesta najvyššia cena nie je jediným faktorom, ktorý by mal dozorný úrad zohľadniť pri uplatňovaní kritéria súkromného subjektu v trhovom hospodárstve. Relevantnou otázkou namiesto toho je, či by súkromný subjekt v trhovom hospodárstve vykonal predmetné transakcie za rovnakých podmienok (32). Okrem toho porovnanie správania verejného a súkromného investora treba urobiť so zreteľom na postoj, ktorý by mal počas spornej transakcie súkromný investor s ohľadom na v tom čase dostupné informácie a predvídateľný vývoj.

               (31)

               Pri uzatváraní zmlúv medzi mestom a spoločnosťou ÍG neboli trhové podmienky normálne, pretože neexistoval aktívny trh pre priemyselné nehnuteľnosti takého typu a v takom stave. Podľa mesta preto musia byť normálne trhové podmienky posudzované z objektívneho a overiteľného hľadiska, ktoré existovalo v tom čase. S ohľadom na vyššie uvedené sa mesto domnieva, že takéto informácie sa nachádzajú v dokumentoch, ktoré Reykjavík v tomto prípade predložil. Okrem toho, ak by bolo možné preukázať normálne trhové podmienky pre priemyselné oblasti tohto typu, príklad ceny prenájmu získanej v roku 2014 pre bývalý štátny závod na výrobu cementu na adrese Sævarhöfði 31 preukazuje trhovú hodnotu priemyselných oblastí, ako je napríklad Gufunes.

               (32)

               Podľa mesta nie je možné porovnať povinnosti uložené spoločnosti ÍG na základe nájomných zmlúv s povinnosťami v spore vo veci Haslemoen Leir
                   (33). Povinnosť, ktorá znižovala cenu a ktorá bola predmetom sporu v tejto veci, sa týkala možnej straty pre spoločnosť Haslemoen AS v tom zmysle, že spoločnosť nemohla prenajímať určitú budovu. Povinnosti uložené spoločnosti ÍG sa však týkali údržbárskych prác a vylepšovania nehnuteľnosti, demolačných prác, opätovného zapojenia potrubí pre elektrickú energiu, vodu a kúrenie, a ďalších stavebných činností v danej oblasti. Odborní analytici mesta odhadovali náklady na tieto povinnosti na základe výsledkov z nedávnych verejných súťaží zameraných na podobné projekty. Napriek nedostatku podpornej dokumentácie k presnému hospodárskemu vplyvu služieb, ktorými bola poverená spoločnosť ÍG a neistote pri zonácii, musí dozorný úrad uznať, že tieto povinnosti mali za následok zníženie ceny prenájmu. Podľa mesta by bolo nezohľadnenie vplyvu týchto povinností neprimerané, a to najmä preto, že skutočné náklady, ktoré spoločnosť ÍG znášala z dôvodu povinností, zodpovedajú ich odhadu.

               (33)

               Mesto podľa svojho vyjadrenia pôsobilo ako súkromný subjekt v trhovom hospodárstve a pri uzatváraní nájomných zmlúv so spoločnosťou ÍG bralo do úvahy otázky zonácie. Mesto zahrnulo do zmlúv znevýhodňujúce doložky a možnosť krátkodobého ukončenia, aby v prípade, keď štát odsúhlasí začatie výstavby diaľnice Sundabraut, dokázalo v krátkom čase oblasť uvoľniť. SR bol dôkladne oboznámený s nehnuteľnosťami a oblasťou a bol schopný objektívne posúdiť, či stav oblasti bol dostatočne vhodný na to, aby sa mohla prenajímať na trhu. Súkromný investor by pri rozhodovaní o využití pozemku a nehnuteľností vždy bral do úvahy územné plány.

               (34)

               Vzhľadom na uvedené skutočnosti mesto tvrdí, že nájomné zmluvy so spoločnosťou ÍG sú v súlade s kritériami súkromného subjektu v trhovom hospodárstve.

         6.   PRIPOMIENKY SPOLOČNOSTI ÍG

               (35)

               Podľa spoločnosti ÍG má veľká časť pozemku veľmi obmedzený prínos pre spoločnosť ako nájomcu a len spôsobuje, že povinnosti týkajúce sa údržby a dohľadu sú náročnejšie a nákladnejšie. Navyše, aj keď budovy majú veľkú rozlohu v metroch štvorcových, sú vo veľmi zlom stave. Spoločnosť ÍG zdôrazňuje, že budovy boli v skutočnosti kúpené na to, aby sa zbúrali. Plánovala sa celková demolácia a na ich mieste sa predpokladal vznik obytnej oblasti a diaľnice. Preto je akýkoľvek výpočet založený na metroch štvorcových alebo na rozlohe pozemku irelevantný na účely stanovenia trhovej hodnoty prenájmu oblasti.

               (36)

               SR v roku 2003 využíval oblasť a budovy v Gufunes na poskytovanie skladovacích priestorov pre rôznych jednotlivcov a spoločnosti, ktorým SR nariadil, aby sa vysťahovali z iných oblastí mesta. Toto usporiadanie sa pre SR z logistického hľadiska čoskoro stalo problematickým, a preto SR ponúkol spoločnosti ÍG celú oblasť na prenájom s cieľom vyčistiť oblasť. Spoločnosť ÍG sa spočiatku veľmi zdráhala vziať na seba túto úlohu, pretože táto oblasť predstavovala niekoľko problémov, ako sú ťažko zvládnuteľní nájomníci a zhromažďovanie vrakov áut a priemyselného odpadu.

               (37)

               Spoločnosť ÍG za uplynulých 10 rokov vynaložila v priemere 16,5 milióna ISK mesačne na údržbu a ostatné náklady, ktoré by mal za normálnych okolností znášať prenajímateľ. Pri posudzovaní trhovej hodnoty nájomného sa musia tieto náklady zohľadniť.

               (38)

               Podľa spoločnosti ÍG je stav budov v oblasti Gufunes biedny, a to aj napriek prostriedkom vynaloženým na renováciu. Takmer každá budova zateká a väčšina striech budov je poškodená a nepoužiteľná. Navyše takmer všetky okná s výnimkou okien na administratívnej budove sú poškodené a nepoužiteľné, mnohé poschodia budov sú v nebezpečnom stave a na niektorých miestach sú diery a schody, ktoré nespĺňajú regulačné podmienky. Okrem toho väčšina budov nemá vodu a toalety, a má elektrické vedenia, ktoré nie sú v súlade s regulačnými opatreniami.

               (39)

               Navyše, spoločnosť ÍG prevažnú časť obdobia prenájmu musela čeliť tomu, že mesto mohlo požiadať o vrátenie pozemku len s krátkou výpovednou lehotou. Ustanovenie o krátkodobom ukončení v rámci 18 mesiacov a povinnosť vrátiť časť pozemku na požiadanie s výpovednou lehotou iba 12 mesiacov bolo nevýhodou pre podnik, ktorý sa zaoberá likvidáciou odpadu, čo zahŕňa ťažké stroje a zariadenia.

               (40)

               Podľa spoločnosti ÍG má neskorý záujem sťažovateľa obmedzený význam pri posudzovaní dopytu po tejto oblasti v čase, keď bola uzavretá Všeobecná nájomná zmluva z roku 2005. Situácia v roku 2005 bola taká, že v danom čase sa ponuka oblasti na účely prenájmu nepovažovala za realistickú. Odvtedy spoločnosť ÍG vynaložila značné zdroje na renováciu, upratovanie a údržbu oblasti. Preto treba predpokladať, že neskorší záujem súvisí so stavom oblasti po tom, čo jej správu prevzala spoločnosť ÍG.

               (41)

               Spoločnosť ÍG nakoniec predložila nezávislé posúdenie prenájmu z 15. októbra 2015 od spoločnosti 101 Reykjavík Fasteignasala (34). Toto posúdenie prenájmu poskytuje odhad hodnoty Všeobecnej nájomnej zmluvy z roku 2005 v októbri 2005, na základe hodnoty a stavu jednotlivých nehnuteľností. Záver znalca je taký, že celková mesačná hodnota prenájmu nehnuteľností a oblasti je 1 870 000 ISK.

         II.   POSÚDENIE

   1.   EXISTENCIA ŠTÁTNEJ POMOCI

               (42)

               V článku 61 ods. 1 Dohody o EHP sa uvádza:
               „Ak nie je touto dohodou ustanovené inak, pomoc poskytovaná členskými štátmi ES, štátmi EZVO alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná s fungovaním tejto dohody, pokiaľ ovplyvňuje obchod medzi zmluvnými stranami.“

               (43)

               Z toho vyplýva, že opatrenie predstavuje štátnu pomoc v zmysle článku 61 ods. 1 Dohody o EHP, ak sú kumulatívne splnené všetky tieto podmienky: opatrenie: i) je poskytované štátom alebo zo štátnych zdrojov; ii) poskytuje príjemcovi selektívnu hospodársku výhodu; iii) môže ovplyvňovať obchod medzi zmluvnými stranami a narúšať hospodársku súťaž.

         1.1.   ŽIADNA VÝHODA
   1.1.1.   Všeobecné súvislosti

               (44)

               V nasledujúcej časti dozorný úrad vysvetľuje, prečo dospel k záveru, že nájomné zmluvy nepredstavujú pre spoločnosť ÍG výhodu v zmysle článku 61 ods. 1 Dohody o EHP.

               (45)

               Výhoda je v zmysle článku 61 ods. 1 Dohody o EHP akákoľvek hospodárska výhoda, ktorú by podnik nezískal za normálnych trhových podmienok, t. j. bez zásahu štátu, a ktorou by sa dostal do priaznivejšej pozície v porovnaní s jeho konkurentmi (35). Keby sa transakcia uskutočňovala za výhodných podmienok v tom zmysle, že spoločnosť ÍG by platila nájomné nižšie ako je trhová cena, spoločnosť by získavala výhodu v zmysle pravidiel štátnej pomoci.

               (46)

               Na preskúmanie tejto otázky dozorný úrad uplatňuje kritérium „súkromného subjektu v trhovom hospodárstve“, čím sa porovnáva správanie štátov alebo verejných orgánov pri predaji alebo prenájme majetku so súkromnými hospodárskymi subjektmi (36).

               (47)

               Účelom kritéria súkromného subjektu v trhovom hospodárstve je posúdiť, či štát poskytol výhodu podniku tým, že nekonal ako súkromný subjekt v trhovom hospodárstve, pokiaľ ide o určitú transakciu, napr. predaj alebo prenájom majetku (37). Orgán verejnej moci nesmie brať do úvahy ciele verejnej politiky a namiesto toho sa musí sústrediť na jediný cieľ, ktorým je získanie trhovej miery návratnosti alebo zisku z investícií a trhovej ceny za predaj alebo prenájom majetku (38). Dozorný úrad však poznamenáva, že toto posúdenie musí zvyčajne zohľadňovať osobitné práva alebo povinnosti spojené s príslušným majetkom, najmä tie, ktoré by mohli ovplyvniť trhovú hodnotu.

               (48)

               Súlad s trhovými podmienkami a to, či dohodnutá cena v transakcii zodpovedá trhovej cene, možno stanoviť použitím určitých náhradných hodnôt. Zorganizovanie otvoreného, transparentného a nepodmieneného ponukového konania je vo všeobecnosti vhodným prostriedkom na zabezpečenie toho, aby predaj alebo prenájom majetku vnútroštátnymi orgánmi bol v súlade s kritériom súkromného subjektu v trhovom hospodárstve a aby sa za príslušné tovary a služby zaplatila reálna trhová hodnota. To však automaticky neznamená, že absencia riadneho výberového konania alebo prípadnej chyby v takomto konaní odôvodňuje predpoklad štátnej pomoci. Dozorný úrad sa môže spoľahnúť aj na iné náhradné možnosti vrátane znaleckých ocenení.

         1.1.2.   Absencia súťažného konania

               (49)

               Vzhľadom na uvedené skutočnosti musí dozorný úrad najprv preskúmať, či mesto zorganizovalo verejné obstarávanie primerané a vhodné na stanovenie trhovej ceny (39). V tomto prípade sa však potvrdilo, že v súvislosti s danou oblasťou nebola začatá žiadna verejná súťaž. Navyše pred Všeobecnou nájomnou zmluvou z roku 2005 nebolo vykonané nezávislé ocenenie.

               (50)

               Mesto však zdôraznilo, že pri určovaní nájomného vo Všeobecnej nájomnej zmluve z roku 2005 uzatvorenej so spoločnosťou ÍG, boli zohľadnené rôzne existujúce nájomné zmluvy v danej oblasti, ktoré boli uzatvorené na základe verejných oznámení v islandských médiách v roku 2003. Dozorný úrad sa však domnieva, že tieto oznámenia sú len výzvami na prejavenie záujmu a nepredstavujú otvorené a konkurenčné výberové konanie. Navyše sa netýkali celej oblasti ponúkanej na prenájom jednému nájomcovi, ale skôr jednotlivých nehnuteľností v rámci tejto oblasti.

               (51)

               Dozorný úrad preto dospel k záveru, že tento postup oznámenia nespĺňa požiadavky kritéria súkromného subjektu v trhovom hospodárstve. Preto tento postup nemôže poskytnúť spoľahlivú náhradu za stanovenie trhovej ceny predmetného práva na prenájom.

         1.1.3.   Znalecké ocenenie hodnoty prenájmu

               (52)

               Ako sa uvádza vyššie, absencia dostatočného výberového konania nevylučuje možnosť dozorného úradu uplatniť kritérium súkromného subjektu v trhovom hospodárstve. Dozorný úrad však musí preskúmať podstatu príslušnej transakcie, a najmä porovnať dohodnutú cenu s trhovou cenou. Na tento účel dozorný úrad zvyčajne využije nezávislú znaleckú hodnotiacu štúdiu ako náhradný ukazovateľ trhovej ceny. Takáto štúdia by sa mala v ideálnom prípade pripraviť v čase transakcie. Dozorný úrad sa však môže vo svojom posúdení opierať aj o hodnotiacu štúdiu ex post
                   (40).

               (53)

               Mesto uviedlo, že existuje niekoľko problémov, ktoré ovplyvňujú trhovú cenu prenájmu v oblasti Gufunes. Po prvé, budovy a zariadenia boli v zlom stave, niektorí nájomníci neplatili nájomné a došlo k hromadeniu šrotu, ktorý bolo potrebné odstrániť. Po druhé, v súvislosti s územnými plánmi pre oblasť Gufunes panovala neistota.Podľa predchádzajúcich a súčasných mestských plánov priemyselná činnosť v danej oblasti ustupuje, a mesto preto nie je schopné uzatvoriť dlhodobú zmluvu o prenájme nehnuteľnosti. Po tretie, spoločnosť ÍG je povinná na požiadanie vrátiť časť pozemku na základe 12-mesačnej výpovednej lehoty a výpovedná lehota pre celú oblasť vrátane budov je iba 18 mesiacov.

               (54)

               Ako sa už uviedlo, mesto si najalo dvoch realitných agentov na ocenenie nehnuteľností a práv na prenájom po tom, ako sa uskutočnili rokovania so spoločnosťou RVK Studios o predaji budov v oblasti Gufunes. Hoci sa tieto nezávislé posúdenia priamo netýkajú trhovej ceny prenájmu za nehnuteľnosti, potvrdzujú zlý stav nehnuteľností a ich trhovú hodnotu. Obaja nezávislí odhadcovia zdôrazňujú, že budovy zatekajú, nie sú dostatočne izolované, obsahujú značné množstvo priemyselného odpadu z čias, kedy bol pozemok obsadený spoločnosťou na výrobu hnojív, a vo všeobecnosti sú zanedbané. Niektoré budovy navyše obsahujú azbest a iné sa musia zbúrať.

               (55)

               Ako sa už uviedlo, mesto poskytlo aj porovnanie s podobnou priemyselnou nehnuteľnosťou nachádzajúcou sa na adrese Sævarhöfði 31. Úrad pre centrálne verejné obstarávanie ponúkol nehnuteľnosť na prenájom a prijal najvyššiu zo štyroch ponúk v hodnote 420 000 ISK mesačne. Táto nájomná zmluva nezahŕňala žiadne osobitné služby alebo povinnosti, ktoré má vykonať nájomca. Najvyššia ponuka za prenájom ako percento z ocenenia nehnuteľností predstavuje 0,147 %, pričom cena prenájmu podľa Všeobecnej nájomnej zmluvy z roku 2005 so spoločnosťou ÍG predstavuje 0,320 % ocenenia nehnuteľností v oblasti Gufunes.

               (56)

               Okrem toho spoločnosť 101 Reykjavík Fasteignasala vykonala nezávislé ocenenie Všeobecnej nájomnej zmluvy z roku 2005 (41). Oceňovanie je z 15. októbra 2015. Vychádza z hodnoty a stavu jednotlivých nehnuteľností, ktoré boli individuálne posúdené a preskúmané. Ocenenie sa zaoberá stavom nehnuteľností a oblasti v čase uzavretia Všeobecnej nájomnej zmluvy v roku 2005, ako aj prevládajúcimi trhovými podmienkami v tom čase. Záver odhadcu je taký, že celková mesačná hodnota prenájmu nehnuteľností v októbri 2005 bola 1 870 000 ISK. Podľa Všeobecnej nájomnej zmluvy z roku 2005 však bolo mesačné nájomné pre spoločnosť ÍG stanovené na 2 000 000 ISK, prepočítané mesačne podľa indexu spotrebiteľských cien (42). Nájomné, ktoré mesačne platila spoločnosť ÍG je preto podľa znaleckého ocenenia vyššie ako trhová cena prenájmu.

               (57)

               Po zohľadnení uvedených skutočností sa dozorný úrad domnieva, že Všeobecná nájomná zmluva z roku 2005 nebola uzatvorená za nižšiu ako trhovú cenu.

               (58)

               Dozorný úrad nakoniec konštatuje, že ani porovnanie s nehnuteľnosťou nachádzajúcou sa na adrese Sævarhöfði 31, ani ocenenie, ktoré pripravila spoločnosť 101 Reykjavík Fasteignasala, nezohľadňujú osobitné povinnosti obsiahnuté v nájomných zmluvách, najmä krátku výpovednú lehotu (ktorá bola teraz uplatnená) a rôzne povinnosti týkajúce sa údržby. Finančný vplyv týchto povinností na cenu prenájmu je ťažké vyčísliť. Vo svojej podstate sú však v prospech mesta na úkor spoločnosti ÍG, čo podporuje záver dozorného úradu, že Všeobecná nájomná zmluva z roku 2005 bola uzavretá za trhových podmienok.

               (59)

               Vzhľadom na uvedené skutočnosti dozorný úrad dospel k záveru, že spoločnosť ÍG nezískala z nájomných zmlúv hospodársku výhodu.

         2.   ZÁVER

               (60)

               Na základe uvedeného posúdenia sa dozorný úrad domnieva, že nájomné zmluvy uzatvorené medzi mestom a spoločnosťou ÍG týkajúce sa prenájmu oblasti Gufunes nepredstavujú štátnu pomoc v zmysle článku 61 ods. 1 Dohody o EHP.

         PRIJAL TOTO ROZHODNUTIE:
   Článok 1
   Nájomné zmluvy uzatvorené medzi mestom Reykjavík a spoločnosťou Íslenska Gámafélagið týkajúce sa prenájmu oblasti Gufunes nepredstavujú štátnu pomoc v zmysle článku 61 ods. 1 Dohody o EHP. Formálne vyšetrovanie sa týmto ukončuje.
   Článok 2
   Toto rozhodnutie je určené Islandu.
   Článok 3
   Iba anglické znenie tohto rozhodnutia je autentické.

      V Bruseli 26. apríla 2017

            Za Dozorný úrad EZVO

         Sven Erik SVEDMAN

            predseda

         Frank J. BÜCHEL

            člen kolégia

      (1)  Rozhodnutie č. 261/15/COL o začatí formálneho vyšetrovacieho konania vo veci potenciálnej štátnej pomoci poskytnutej prostredníctvom prenájmu pozemkov a nehnuteľností v oblasti Gufunes, uverejnené v Ú. v. EÚ C 316, 24.9.2015, s. 22 a v dodatku EHP č. 57, 24.9.2015, s. 21.

      (2)  Dokument č. 704341 -704343.

      (3)  Dokument č. 774957.

      (4)  Rozhodnutie č. 261/15/COL o začatí formálneho vyšetrovacieho konania vo veci potenciálnej štátnej pomoci poskytnutej prostredníctvom prenájmu pozemkov a nehnuteľností v oblasti Gufunes, uverejnené v Ú. v. EÚ C 316, 24.9.2015, s. 22 a v dodatku EHP č. 57, 24.9.2015, s. 21.

      (5)  Dokument č. 778453.

      (6)  Dokument č. 781877.

      (7)  Dokument č. 781927.

      (8)  Dokument č. 786716.

      (9)  Dokument č. 805588.

      (10)  Dokument č. 806264.

      (11)  Dokument č. 831665.

      (12)  K dispozícii online na adrese http://skipulagssja.skipbygg.is/skipulagssja/. Pozri a http://reykjavik.is/sites/default/files/adalskipulag/08_grafarvogur.pdf.

      (13)  Tamže.

      (14)  Dokument č. 716986, strana 17.

      (15)  Dokumenty č. 716985 a 742948.

      (16)  Dokument č. 716986, strana 21.

      (17)  Pozri dokument č. 716985.

      (18)  Dokument č. 716986, strana 25.

      (19)  Dokument č. 716986, strana 29.

      (20)  Dokument č. 716986, strana 31.

      (21)  Dokument č. 716986, strana 33.

      (22)  Dokument č. 716985.

      (23)  Dokument č. 742948.

      (24)  Všetky sumy sú uvedené v islandských korunách (ISK).

      (25)  Dokument č. 716985.

      (26)  Oznámenie je k dispozícii online, na adrese: http://www.hugmyndasamkeppni.is/samkeppnir/gufunes-framtidharskipulag.

      (27)  Dokument č. 786718.

      (28)  Zápisnica zo zasadnutia mestskej rady je k dispozícii online, na adrese: http://reykjavik.is/fundargerd/fundur-nr-5386.

      (29)  Zápisnica zo zasadnutia mestskej rady je k dispozícii online, na adrese: http://reykjavik.is/fundargerd/fundur-nr-5407.

      (30)  Oznámenie je k dispozícii online, na adrese: http://reykjavik.is/frettir/islenska-gamafelagid-flytur-esjumela.

      (31)  Oznámenie je k dispozícii online, na adrese: http://reykjavik.is/frettir/gengid-fra-kaupum-rvk-studios-fasteignum-undir-kvikmyndaver.

      (32)  Rozsudok Westdeutsche Landesbank Girozentrale/Komisia, T-228/99 a T-233/99, EU:T:2003:57.

      (33)  Pozri rozhodnutie dozorného úradu č. 90/12/COL z 15.3.2012 o predaji určitých budov v Inner Camp v Haslemoen Leir, na stránke: http://www.eftasurv.int/media/decisions/90-12-COL.pdf, odôvodnenie 81.

      (34)  Dokument č. 778453.

      (35)  Rozsudok SFEI a i., C-39/94, ECLI:EU:C:1996:285, bod 60 a rozsudok Španielsko/Komisia, C-342/96, ECLI:EU:C:1999:210, bod 41.

      (36)  Pre uplatňovanie kritéria súkromného subjektu v trhovom hospodárstve pozri vec E-12/11 Asker Brygge, Zb. Súdu EZVO 2012, s. 536 a rozsudok Land Burgenland a. i./Komisia, C-214/12 P, C-215/12 P a C-223/12 P, EU:C:2013:682. Tieto veci sa týkajú predaja priameho vlastníckeho práva k pozemku. Poskytujú však aj usmernenia pri predaji iných práv k pozemku vrátane práva na prenájom v tomto prípade.

      (37)  Pozri bod 133 usmernení dozorného úradu týkajúcich sa pojmu štátna pomoc, ako sa uvádza v článku 61 ods. 1 Dohody o EHP. K dispozícii na stránke: http://www.eftasurv.int/media/esa-docs/physical/EFTA-Surveillance-Auhtority-Guidelines-on-the-notion-of-State-aid.pdf.

      (38)  Rozsudok Land Burgenland a. i./Komisia, C-214/12 P, C-215/12 P a C-223/12 P, EU:C:2013:682.

      (39)  Rozhodnutie Dozorného úradu EZVO č. 61/16/COL o ukončení formálneho vyšetrovacieho konania vo veci potenciálnej pomoci poskytnutej prostredníctvom prenájmu optických vlákien, ktoré boli predtým prevádzkované v mene NATO, zatiaľ neuverejnené, je k dispozícii online: http://www.eftasurv.int/media/esa-docs/physical/061-16-COL.pdf, odôvodnenie 80.

      (40)  Vec E-12/11 Asker Brygge, Zb. Súdu EZVO 2012, s. 536, bod 81 a rozhodnutie Dozorného úradu EZVO č. 61/16/COL o ukončení formálneho vyšetrovacieho konania vo veci potenciálnej pomoci poskytnutej prostredníctvom prenájmu optických vlákien, ktoré boli predtým prevádzkované v mene NATO, zatiaľ neuverejnené, odôvodnenie 88.

      (41)  Dokument č. 778453.

      (42)  Dokument č. 716986, strana 25.


title: 2014/948/EÚ: Rozhodnutie Rady z 15. decembra 2014 o podpísaní v mene Európskej únie a predbežnom vykonávaní protokolu medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Kapverdskou republikou

text:
               24.12.2014

               SK

               Úradný vestník Európskej únie

               L 369/1

         ROZHODNUTIE RADY
   z 15. decembra 2014
   o podpísaní v mene Európskej únie a predbežnom vykonávaní protokolu medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Kapverdskou republikou

      (2014/948/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada 19. decembra 2006 prijatím nariadenia (ES) č. 2027/2006 (1) schválila uzavretie Dohody o partnerstve v sektore rybolovu medzi Európskym spoločenstvom a Kapverdskou republikou (ďalej len „dohoda“).

               (2)

               Platnosť protokolu dohodnutého medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa Dohody o partnerstve medzi týmito dvoma stranami (2), uplynula 31. augusta 2014.

               (3)

               Rada poverila Komisiu, aby s Kapverdskou republikou rokovala o novom protokole (ďalej len „protokol“), ktorým sa udeľujú plavidlám Únie rybolovné možnosti v rybolovnej oblasti, ktorá patrí pod súdnu právomoc Kapverdskej republiky.

               (4)

               Výsledkom rokovaní bolo parafovanie protokolu 28. augusta 2014.

               (5)

               S cieľom zaistiť obnovenie rybolovných činností plavidiel Únie by sa mal protokol predbežne vykonávať, a to odo dňa jeho podpísania ako je to stanovené v jeho článku 15.

               (6)

               Protokol by sa mal podpísať a predbežne vykonávať až do ukončenia postupov potrebných na jeho uzavretie,

         PRIJALA TOTO ROZHODNUTIE:
   Článok 1
   Týmto sa schvaľuje podpísanie protokolu medzi Európskou úniou a Kapverdskou republikou, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Kapverdskou republikou, s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(y) splnomocnenú(é) podpísať protokol v mene Únie.
   Článok 3
   Protokol sa predbežne vykonáva podľa jeho článku 15 odo dňa jeho podpísania do ukončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 15. decembra 2014

            Za Radu

            predseda

         M. MARTINA

      (1)  Nariadenie Rady (ES) č. 2027/2006 z 19. decembra 2006 o uzavretí Dohody o partnerstve v sektore rybolovu medzi Európskym spoločenstvom a Kapverdskou republikou (Ú. v. EÚ L 414, 30.12.2006, s. 1).

      (2)  Ú. v. EÚ L 181, 9.7.2011, s. 2.


title: Rozhodnutie Rady (SZBP) 2015/1908 z 22. októbra 2015 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace II“)

text:
               23.10.2015

               SK

               Úradný vestník Európskej únie

               L 278/15

         ROZHODNUTIE RADY (SZBP) 2015/1908
   z 22. októbra 2015
   na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi („iTrace II“)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 13. decembra 2003 prijala Európsku bezpečnostnú stratégiu, v ktorej sa určuje päť hlavných výziev, ktorým musí Únia čeliť: terorizmus, šírenie zbraní hromadného ničenia, regionálne konflikty, zlyhanie štátu a organizovaná trestná činnosť. V štyroch z týchto piatich výziev sú hlavnými faktormi následky nedovolenej výroby, transferu a obehu konvenčných zbraní vrátane ručných a ľahkých zbraní (ďalej len „RĽZ“) a ich nadmerného hromadenia a nekontrolovaného šírenia. Prispievajú k nestabilite v subsaharskej Afrike, na Blízkom východe a v mnohých ďalších regiónoch sveta, zhoršujú konflikty a podkopávajú proces budovania mieru po skončení konfliktu, a preto predstavujú vážnu hrozbu pre mier a bezpečnosť.

               (2)

               Európska rada na svojom zasadnutí 15. a 16. decembra 2005 prijala Stratégiu EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (ďalej len„stratégia EÚ pre RĽZ“), v ktorej sa stanovujú usmernenia pre činnosť EÚ v oblasti RĽZ. V stratégii EÚ pre RĽZ sa zdôrazňuje, že ručné a ľahké zbrane prispievajú k šíreniu terorizmu a organizovanej trestnej činnosti a významnou mierou sa podieľajú na vzniku a šírení konfliktov, ako aj rozklade štátnych štruktúr.

               (3)

               V stratégii EÚ pre RĽZ sa tiež uvádza, že Únia by mala posilniť a podporiť mechanizmus monitorovania sankcií a podporiť posilnenie kontroly vývozu, ako aj presadzovanie spoločnej pozície Rady 2008/944/SZBP (1), okrem iného prostredníctvom presadzovania opatrení na zlepšenie transparentnosti.

               (4)

               Akčným programom Organizácie Spojených národov na predchádzanie nedovolenému obchodovaniu s RĽZ vo všetkých jeho aspektoch, boj proti nemu a jeho odstránenie (ďalej len „akčný program OSN“) prijatým 20. júla 2001 sa všetky členské štáty OSN zaviazali predchádzať nedovolenému obchodovaniu s RĽZ vrátane ich odkláňaniu k dispozícii neoprávneným príjemcom a predovšetkým zohľadňovať pri posudzovaní žiadostí o vývozné povolenia nebezpečenstvo, že sa RĽZ odklonia do nedovoleného obchodovania.

               (5)

               Valné zhromaždenie OSN 8. decembra 2005 prijalo medzinárodný nástroj umožňujúci štátom včas a spoľahlivo odhaľovať a sledovať nedovolené RĽZ.

               (6)

               Na druhej konferencii o preskúmaní akčného programu OSN v roku 2012 všetky členské štáty OSN opätovne potvrdili svoj záväzok predchádzať nedovolenému obchodovaniu s RĽZ vrátane ich odkláňania k dispozícii neoprávneným príjemcom, ako aj svoj záväzok, ktorý sa nachádza v akčnom programe OSN a týka sa posudzovania žiadostí o vývozné povolenia.

               (7)

               Valné zhromaždenie OSN 2. apríla 2013 prijalo znenie Zmluvy o obchodovaní so zbraňami (ATT). Predmetom ATT je zaviesť čo najprísnejšie spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nedovolenému obchodovaniu s konvenčnými zbraňami a odstraňovať ho a predchádzať odkláňaniu konvenčných zbraní. Únia by mala podporiť všetky členské štáty OSN pri vykonávaní účinných kontrol transferov zbraní s cieľom zabezpečiť, aby ATT bola čo najúčinnejšia, predovšetkým pokiaľ ide o vykonávanie jej článku 11.

               (8)

               Únia už rozhodnutím Rady 2013/698/SZBP (2) podporila spoločnosť Conflict Armament Research Ltd. (CAR).

               (9)

               Únia chce financovať druhú fázu celosvetového mechanizmu nahlasovania nedovolených RĽZ a iných nedovolených konvenčných zbraní a ich munície na účely zníženia nebezpečenstva nedovoleného obchodovania s takýmito zbraňami ďalšieho prispievania k dosiahnutiu cieľov uvedených vyššie,

         PRIJALA TOTO ROZHODNUTIE:
   Článok 1
   Na účely vykonávania stratégie EÚ pre RĽZ a presadzovania mieru a bezpečnosti sledujú činnosti projektov, ktoré Únia podporuje, tieto konkrétne ciele:

               —

               trvalá údržba a ďalšie posilňovanie prístupného a pre užívateľa jednoduchého celosvetového systému riadenia informácií o RĽZ a iných konvenčných zbraniach a munícii, ktoré boli odklonené alebo s ktorými sa nedovolene obchodovalo („iTrace“), aby tvorcovia politiky, odborníci na kontrolu konvenčných zbraní a úradníci zodpovední za kontrolu vývozu konvenčných zbraní mali relevantné informácie na účely vytvárania účinných stratégií vychádzajúcich z dôkazov a projektov proti nedovolenému šíreniu RĽZ a iných konvenčných zbraní a munície,

               —

               vedenie výskumu v teréne zameraného na RĽZ a iné konvenčné zbrane a ich muníciu, ktoré sú v obehu v oblastiach postihnutých konfliktom, vloženie všetkých zozbieraných dôkazov do systému riadenia informácií, v prípade potreby zaslanie formálnych žiadostí o sledovanie národným vládam a sprístupnenie informácií o systéme iTrace verejnosti po ich overení (a to aj prostredníctvom formálneho sledovania),

               —

               centralizovanie existujúcej relevantnej dokumentácie o transferoch RĽZ a iných konvenčných zbraní a munície v celosvetovom systéme riadenia informácii vrátane národných správ o vývoze zbraní, správ o krajinách, ktoré sa predkladajú do registra OSN pre konvenčné zbrane a akčnému programu OSN týkajúcemu sa nedovoleného obchodovania s RĽZ, znení príslušných vnútroštátnych, regionálnych a medzinárodných nástrojov a overených správ o nedovolených transferoch RĽZ a iných konvenčných zbraní a munície, ktoré zostavujú skupiny na monitorovanie sankcií OSN, organizácie občianskej spoločnosti a medzinárodné spravodajské médiá,

               —

               zvýšenie povedomia osvetovou činnosťou o zisteniach projektu, propagácia účelu a dostupných funkcií systému iTrace tvorcom medzinárodných a národných politík, odborníkom na kontrolu konvenčných zbraní a orgánom vydávajúcim povolenia na vývoz zbraní a zvýšenie medzinárodnej kapacity monitorovať nedovolené šírenie RĽZ a iných konvenčných zbraní a munície a pomáhať tvorcom politík pri identifikácii prioritných oblastí pre medzinárodnú pomoc a spoluprácu a zníženie nebezpečenstva odkláňania RĽZ a iných konvenčných zbraní a munície. Osvetové činnosti sa tiež zamerajú na koordináciu spoločného využívania informácii a budovanie vhodných partnerstiev s jednotlivcami a organizáciami schopnými poskytovať informácie, ktoré je možno vkladať do systému iTrace,

               —

               poskytovanie správ o hlavných politických otázkach, ktoré sa vypracujú na základe údajov z vyšetrovaní v teréne uvedených v systéme iTrace, týkajúcich sa konkrétnych oblastí, ktoré si vyžadujú medzinárodnú pozornosť, vrátane dôležitých vzorcov nedovoleného obchodovania s RĽZ a inými konvenčnými zbraňami a muníciou a regionálneho rozdelenia zbraní a munície, s ktorými sa nedovolene obchodovalo.

         Únia financuje tento projekt a jeho podrobný opis sa uvádza v prílohe k tomuto rozhodnutiu.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku („VP“).
   2.   Projekt uvedený v článku 1 technicky vykonáva spoločnosť Conflict Armament Research Ltd („spoločnosť CAR“).
   3.   Spoločnosť CAR vykonáva svoje úlohy pod vedením VP. VP na tento účel uzavrie so spoločnosťou CAR potrebné dojednania.
   Článok 3
   1.   Referenčná suma na vykonávanie projektu uvedeného v článku 1 je 2 530 684 EUR. Celkový odhadovaný rozpočet celého projektu je 3 020 000 EUR a na jeho zabezpečení sa finančne podieľa aj spoločnosť CAR a spolkové ministerstvo zahraničných vecí Nemecka.
   2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na správne riadenie referenčnej sumy uvedenej v odseku 1 dohliada Komisia. Komisia na tento účel uzatvorí so spoločnosťou CAR potrebnú dohodu. V dohode sa ustanoví, že spoločnosť CAR musí zabezpečiť zviditeľnenie príspevku Únie zodpovedajúce jeho výške.
   4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.
   Článok 4
   1.   VP podáva Rade správu o vykonávaní tohto rozhodnutia na základe štvrťročných opisných správ, ktoré pripraví spoločnosť CAR. Tieto správy tvoria základ pre hodnotenie, ktoré uskutoční Rada. V snahe pomôcť Rade pri hodnotení výsledkov tohto rozhodnutia vykonáva hodnotenie projektu externý subjekt.
   2.   Komisia podáva správy o finančných aspektoch projektu uvedeného v článku 1.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 24 mesiacov odo dňa uzavretia dohody uvedenej v článku 3 ods. 3. Toto rozhodnutie však stráca účinnosť šesť mesiacov od jeho nadobudnutia účinnosti, ak sa v tejto lehote neuzavrie žiadna dohoda.

      V Luxemburgu 22. októbra 2015

            Za Radu

            predseda

         F. ETGEN

      (1)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).

      (2)  Rozhodnutie Rady 2013/698/SZBP z 25. novembra 2013 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (Ú. v. EÚ L 320, 30.11.2013, s. 34).

      PRÍLOHA

         Systém iTrace – celosvetový mechanizmus nahlasovania RĽZ a iných konvenčných zbraní a munície

      1.   Kontext a zdôvodnenie podpory v rámci spoločnej zahraničnej a bezpečnostnej politiky (SZBP)

      1.1.   Toto rozhodnutie sa zakladá na niekoľkých na seba nadväzujúcich rozhodnutiach Rady o boji proti destabilizačnému vplyvu odkláňania RĽZ a iných konvenčných zbraní a nedovolenému obchodovaniu s nimi, najmä na rozhodnutí Rady 2013/698/SZBP (1), ktorým sa vytvoril systém iTrace – celosvetový mechanizmus nahlasovania nedovolených RĽZ a iných nedovolených konvenčných zbraní a munície.
      Nedovolené šírenie RĽZ a iných konvenčných zbraní a munície je hlavným faktorom, ktorý narúša stabilitu štátov a zhoršuje konflikty, čo predstavuje vážne ohrozenie mieru a bezpečnosti. Ako sa uvádza v stratégii EÚ pre RĽZ, nedovolené zbrane a munícia prispievajú k šíreniu terorizmu a organizovanej trestnej činnosti a významnou mierou sa podieľajú na vzniku a šírení konfliktov, ako aj rozklade štátnych štruktúr.
      Prostredníctvom činností vykonávaných podľa rozhodnutia 2013/698/SZBP sa výrazne zvýšila monitorovacia a diagnostická kapacita medzinárodného spoločenstva v oblasti boja proti nedovolenému šíreniu RĽZ a iných konvenčných zbraní. V rámci rozhodnutia 2013/698/SZBP sa prostredníctvom mechanizmu iTrace zdokumentovalo viac ako 200 000 konvenčných zbraní, munície a súvisiaceho materiálu vrátane improvizovaných výbušných zariadení (IED). To veľkou mierou presahuje rozsah všetkých predchádzajúcich snáh o zmapovanie nedovolených zbraní. Vyšetrovania v teréne prostredníctvom mechanizmu iTrace sa realizovali v Stredoafrickej republike, Čade, Konžskej demokratickej republike, Pobreží Slonoviny, Egypte, Iraku, Jordánsku, Libanone, Mali, Mauritánii, Mjanmarsku, Nepále, Somálsku, Somalilande, Južnom Sudáne, Sýrii, Spojených arabských emirátoch a Ugande. Mechanizmus iTrace tiež poskytol významnú technickú podporu skupinám Bezpečnostnej rady OSN pre sankcie a misiám OSN (MINUSCA, MINUSMA, MONUSCO, UNMISS, UNOCI, a UNSOM), ako aj viacerým vládam, ktoré požiadali o podporu zo strany mechanizmu iTrace na účely vyšetrovania.
      Keďže sa rozsah a miera vyšetrovaní zintenzívnili, mechanizmus iTrace sa postupne stal dôležitým nástrojom na: a) získavanie politicky vykonateľných informácií o transferoch nedovolených zbraní do regiónov postihnutých konfliktom, najmä v konkrétnych regiónoch záujmu členských štátov EÚ; b) umožnenie sledovania globálneho nedovoleného obchodovania so zbraňami v reálnom čase; c) zostavenie profilov odkláňania na účely posilnenia kapacity orgánov EÚ pre kontrolu vývozu posúdiť nebezpečenstvo odklonenia pred vývozom a d) uľahčovanie výmeny informácií medzi slabo prepojenými orgánmi OSN, medzinárodnými, regionálnymi a vnútroštátnymi orgány.
      1.2.   Cieľom tohto rozhodnutia je preto zabezpečiť pokračovanie práce v rámci pilotného projektu podľa rozhodnutia 2013/698/SZBP tým, že sa tvorcom politík, odborníkom na kontrolu zbraní a úradníkom, ktorí majú na starosti kontrolu vývozu zbraní, budú naďalej poskytovať systematicky zostavené relevantné informácie, ktoré im umožnia vypracovať účinné a podložené stratégie boja proti nedovolenému šíreniu konvenčných zbraní a ich munície, aby sa zvýšila medzinárodná a regionálna bezpečnosť. Tak sa ním naďalej podporí ich úsilie skombinovať úspešnú stratégiu reakcie s vhodnou preventívnou akciou s cieľom bojovať proti nedovolenej ponuke a nedovolenému dopytu a zabezpečiť účinnú kontrolu konvenčných zbraní v tretích krajinách.
      1.3.   Týmto rozhodnutím sa zabezpečuje trvalá údržba a ďalšie posilňovanie verejne dostupného online systému iTrace, ktorým sa sledujú nedovolené RĽZ a iné nedovolené konvenčné zbrane a munícia, pričom sa budú mapovať konkrétne typy zbraní, dodávatelia, vektory transferov a nedovolení príjemcovia. So zameraním na regióny postihnuté konfliktom systém iTrace slúži ako celosvetový mechanizmus nahlasovania, ktorý umožňuje vládam jednotlivých krajín monitorovať nedovolené obchodovanie s RĽZ a inými konvenčnými zbraňami a muníciou a rozpoznať prípady odklonenia.
      2.   Celkové ciele

      Akciou opísanou nižšie sa medzinárodné spoločenstvo ďalej podporí v boji proti destabilizujúcemu vplyvu odklonenia RĽZ a iných konvenčných zbraní a munície a nedovoleného obchodovania s nimi. Tvorcom politík, odborníkom na kontrolu zbraní a úradníkom, ktorí majú na starosti kontrolu vývozu zbraní, sa budú naďalej poskytovať relevantné informácie, ktoré im umožnia vypracovať účinné a podložené stratégie boja proti nedovolenému šíreniu RĽZ a iných konvenčných zbraní a munície, aby sa zvýšila medzinárodná a regionálna bezpečnosť. Podrobnejšie sa touto akciou zabezpečia:

                  a)

                  konkrétne informácie o nedovolenom obchodovaní s RĽZ a inými konvenčnými zbraňami, ktoré sú potrebné na účinnejšie monitorovanie vykonávania akčného programu OSN týkajúceho sa nedovoleného obchodovania s RĽZ;

                  b)

                  konkrétne informácie na posilnenie realizácie medzinárodného nástroja na sledovanie;

                  c)

                  konkrétne informácie na sledovanie hlavných trás a subjektov zapojených do dodávok konvenčných zbraní a munície do regiónov postihnutých konfliktom alebo dodávok medzinárodným teroristickým organizáciám a na poskytovanie dôkazov o skupinách a jednotlivcoch, ktorí sa zapájajú do nedovoleného obchodovania, čím sa podporia vnútroštátne súdne konania;

                  d)

                  posilnená spolupráca medzi príslušnými orgánmi OSN, misiami a inými medzinárodnými organizáciami v oblasti sledovania RĽZ a iných konvenčných zbraní a poskytovania informácií, ktorými sa priamo podporí existujúci mechanizmus monitorovania vrátane systému INTERPOL-u na vedenie záznamov o nezákonných strelných zbraniach a ich sledovanie (iARMS), ktorý dopĺňa mechanizmus iTrace a ktorými sa zabezpečí ďalšia koordinácia;

                  e)

                  príslušné informácie na určenie prioritných oblastí pre medzinárodnú spoluprácu a pomoc na účinný boj proti odkláňaniu RĽZ a iných konvenčných zbraní a munície a proti nedovolenému obchodovaniu s nimi, akým je napríklad financovanie projektov týkajúcich sa riadenia bezpečnosti zásob a/alebo riadenia hraníc;

                  f)

                  mechanizmus na pomoc pri monitorovaní vykonávania ATT, konkrétne na zistenie odklonenia transferu konvenčných zbraní, ako aj na pomoc vládam pri posudzovaní rizika odklonenia pred vývozom konvenčných zbraní, osobitne rizika odklonenia v rámci nakupujúcej krajiny alebo opätovného vývozu za nežiaducich podmienok.

            3.   Dlhodobá udržateľnosť a výsledky projektu

      Touto akciou sa posilní trvalý rámec pre udržateľné monitorovanie nedovoleného šírenia RĽZ a iných konvenčných zbraní a munície. Očakáva sa, že zásadne rozšíri existujúce informácie týkajúce sa zbraní a výrazne podporí cielený rozvoj účinných kontrol konvenčných zbraní a politiky kontroly vývozu zbraní. Konkrétne, prostredníctvom projektu sa:

                  a)

                  ďalej vyvinie systém riadenia informácií, ktorým sa zabezpečí dlhodobý zber a analýza údajov o nedovolených konvenčných zbraniach;

                  b)

                  tvorcom politík a odborníkom v oblasti kontroly konvenčných zbraní poskytne nástroj na vymedzenie účinnejších stratégií a stanovenie prioritných oblastí pomoci a spolupráce (napríklad identifikáciou mechanizmov spolupráce na subregionálnej a regionálnej úrovni, mechanizmov koordinácie a spoločného využívania informácií, ktoré je potrebné zaviesť alebo posilniť, identifikáciou nezabezpečených zásob jednotlivých krajín, nedostatočného riadenia inventáru, trás nedovolených transferov, slabých kontrol hraníc a nedostatočných kapacít v oblasti presadzovania práva);

                  c)

                  zabezpečí jeho vlastná flexibilita vytvárať informácie dôležité pre politiku bez ohľadu na rýchlo sa meniace politické požiadavky;

                  d)

                  významne zvýši efektívnosť medzinárodných organizácií a osôb, ktoré monitorujú zbrane, tým, že sa zabezpečí mechanizmus spoločného využívania informácií s čoraz širším rozsahom.

            4.   Opis činnosti

      4.1.   Projekt č. 1: Posilnenie celosvetového systému riadenia informácii o sledovaní zbraní iTrace a online mapovacieho portálu

      4.1.1.   Cieľ projektu

      Prostredníctvom projektu sa posilní softvér mechanizmu iTrace, ktorý spoločnosť CAR pôvodne vytvorila pre projekt vykonávaný podľa rozhodnutia 2013/698/SZBP, a zvýši používateľská ústretovosť systému. Toto posilnenie zahŕňa: zlepšenie analýzy údajov; vytvorenie „súboru používateľských funkcií“, ktorým sa konkrétnym skupinám používateľov poskytnú jasné informácie o tom, ako z použitia systému vyťažiť čo najviac; vysokorýchlostný príjem údajov (vrátane satelitného prenosu); okamžitú aktualizáciu dokumentov týkajúcich sa politík; mobilnú aplikáciu iTrace, ktorá sa bude prevádzkovať na prístrojoch využívajúcich operačné systémy iOS® a Android®, a zdokonalenia databázy na prispôsobenie sa čoraz väčšiemu rozsahu zbraní a komponentov.
      4.1.2.   Činnosti projektu

      V rámci tohto projektu sa budú vykonávať tieto činnosti:

                  a)

                  Systém sa vylepší s cieľom umožniť vytváranie dômyselných, analýz viacročných trendov obchodovania so zbraňami. Zdokonalenia budú zahŕňať vyhľadávanie údajov a vizualizačné kapacity, ktoré používateľom umožnia vyšetrovať zložité súvislosti medzi veľkými súbormi údajov.

                  b)

                  Vytvorenie súboru používateľských funkcií, ktorým sa poskytne vysvetľujúce rozhranie medzi prihlasovaciu stránku mechanizmu iTrace a samotným portálom. Uvedený súbor bude zoradený tematicky a prostredníctvom video-záznamov bude poskytovať inštrukcie zamerané na osobitné skupiny používateľov (napr. tvorcov politík v oblasti kontroly zbraní alebo úradníkov udeľujúcich vývozné povolenia), prezentovať osobitné funkcie systému (napr. vytváranie štatistík odkláňania alebo profilov krajín), a poskytovať usmernenia pre rozšírené vyhľadávanie a používanie údajov. Uvedený súbor bude tiež obsahovať interaktívnu funkciu pomoci usporiadanú podľa často kladených otázok.

                  c)

                  Systém sa bude upravovať s cieľom umožniť okamžitú aktualizáciu informácií o jednotlivých krajinách (vrátane národných správ, právnych predpisov a nástrojov na kontrolu zbraní). Systém bude obnovovať informácie v reálnom čase, a to z viacerých existujúcich databáz, pričom sa umožní rýchle vyhľadávanie dokumentov týkajúcich sa politík na mobilných aplikáciách [pozri bod 4.1.2 písm. e)].

                  d)

                  Konfigurácia systému sa prepracuje s cieľom umožniť príjem údajov aplikácie MS Excel® a ďalších tabuľkových aplikácií prostredníctvom satelitného prepojenia. Očakáva, že týmto vývojom sa zvýši rýchlosť vkladania údajov päťnásobne. V dôsledku vysokého objemu zberu údajov (najmä v Iraku a Sýrii) sa tento vývoj stal nevyhnutnosťou.

                  e)

                  V reakcii na dopyt používateľov sa v rámci projektu vyvinie zjednodušená verzia mechanizmu iTrace, ktorá sa navrhne tak, aby fungovala na prístrojoch využívajúcich operačné systémy iOS® a Android®. Cieľom tejto aplikácie bude zabezpečiť prístup tvorcov politiky ku geopriestorovému mapovaniu, k monitorovaniu odkláňania a prvkom dokumentov o krajinách mechanizmu iTrace na všetkých platformách a vo všetkých fórach.

                  f)

                  Systém sa bude upravovať tak, aby vyhovoval potrebám nových databáz, s cieľom zohľadniť väčšiu škálu zbraní, munície, komponentov a vojenských vozidiel zistených počas rozšírených operácií spoločnosti CAR v rokoch 2013 – 15.

            4.1.3.   Výsledky projektu

      Prostredníctvom projektu sa:

                  a)

                  akémukoľvek online používateľovi umožní prehliadať konkrétnu lokalitu, krajinu, región alebo kontinent na svete;

                  b)

                  identifikujú RĽZ a iné konvenčné zbrane a munícia, ktoré boli odklonené alebo s ktorými sa nedovolene obchodovalo, v danej lokalite, krajine, v danom regióne alebo na danom kontinente a poskytnú o nich obrazové dôkazy;

                  c)

                  zaznamenajú na online mapu sveta dátumy transferov, trasy nedovolených dodávok a priekupníkov v prípade ktorejkoľvek (z tisícov) položiek RĽZ a iných konvenčných zbraní a munície, s ktorými sa nedovolene obchoduje;

                  d)

                  automaticky vyhľadajú podobné prípady (RĽZ a iné konvenčné zbrane alebo munícia rovnakého typu, krajina výroby alebo výrobná séria) a tieto položky a ich lokality sa zaznamenajú na online mape sveta;

                  e)

                  identifikujú a zmapujú prepojenia medzi typmi RĽZ a iných konvenčných zbraní a munície, ktoré boli odklonené alebo s ktorými sa nedovolene obchodovalo, alebo medzinárodnými účastníkmi na nedovolenom obchodovaní;

                  f)

                  vytvárajú komplexné správy (napríklad rozsah odklonenia v danej krajine alebo pôvod odklonených konvenčných zbraní), ktoré bude možné stiahnuť vo formáte PDF;

                  g)

                  zaznamenáva podľa krajín aj globálne existujúca relevantná dokumentácia o transferoch RĽZ a iných konvenčných zbraní a munície vrátane národných správ o vývoze zbraní, správ o krajinách, ktoré sa predkladajú do registra OSN pre konvenčné zbrane a akčnému programu OSN týkajúcemu sa nedovoleného obchodovania s RĽZ, znenia príslušných vnútroštátnych, regionálnych a medzinárodných nástrojov a overených správ o nedovolených transferoch RĽZ a iných konvenčných zbraní a munície, ktoré zostavujú skupiny na monitorovanie sankcií OSN, organizácie občianskej spoločnosti a medzinárodné spravodajské médiá;

                  h)

                  prenášajú údaje kompatibilné s iARMS INTERPOL-u, čím sa INTERPOL-u umožní uskutočniť krížové porovnanie zbraní použitých pri trestnej činnosti zaznamenaných v systéme iARMS s informáciami o nedovolených zbraniach, ktoré sa vytvárajú v mechanizme iTrace;

                  i)

                  vypracúvajú štatistiky o odkloneniach s cieľom pomôcť odborníkom na kontrolu konvenčných zbraní pri identifikácii prioritných oblastí na zlepšenie, pomoc a spoluprácu, ako aj pomôcť vnútroštátnym orgánom, ktoré povoľujú vývozy zbraní, rozoznať konkrétne nebezpečenstvo odklonenia zbraní.

            4.1.4.   Ukazovatele vykonávania projektu

      Projektom sa bude naďalej udržiavať a posilňovať bezplatný, verejne prístupný online mapovací systém bez obmedzení možných užívateľov.
      4.1.5.   Užívatelia projektu

      Prostredníctvom mechanizmu iTrace sa budú naďalej poskytovať komplexné informácie, ktoré budú jasne zamerané (nie však obmedzené) na tvorcov národných politík kontroly zbraní, orgány povoľujúce vývoz zbraní, regionálne a medzinárodné organizácie [vrátane skupín na monitorovanie sankcií OSN, misií OSN na udržiavanie mieru, UNODC, UNODA a Interpolu], mimovládne výskumné organizácie [vrátane Bonnského medzinárodného centra pre konverziu (BICC), Skupiny pre výskum a informácie o mieri (GRIP), Štokholmského medzinárodného ústavu pre výskum mieru (SIPRI) a Small Arms Survey], osvetové organizácie (vrátane Amnesty International a Human Rights Watch) a na medzinárodné spravodajské médiá.
      4.2.   Projekt č. 2: Vyšetrovania v teréne potrebné na ďalšie vkladanie údajov do systému iTrace v reálnom čase spolu s dôkaznými materiálmi o odkloneniach RĽZ a iných konvenčných zbraní a munície a o nedovolenom obchodovaní s nimi a s ďalšími relevantnými informáciami.

      4.2.1.   Cieľ projektu

      Projektom sa povedie výskum v teréne v oblasti RĽZ a iných konvenčných zbraní a munície, ktoré sú v obehu v oblastiach postihnutých konfliktom. Geografický rozsah projektu sa bude nepretržite rozširovať a prioritne sa zameria na viacero krajín, ktoré v členských štátoch EÚ vyvolávajú osobitné obavy, okrem iného aj v Stredoafrickej republike, Iraku, Líbye, Mali, Južného Sudánu, Somálska a Sýrie. Uzavretím formálnych dohôd o výmene informácií s viacerými organizáciami vrátane misií OSN sa podporí projekt, ako aj selektívne zasielanie formálnych žiadostí o sledovanie národným vládam.
      Okrem toho sa v rámci projektu bude naďalej viesť sekundárny výskum existujúcich informácií o relevantných transferoch, ktoré sa zozbierali od iných organizácií, ako je spoločnosť CAR, a tieto informácie sa budú overovať (a to aj prostredníctvom vyšetrovaní v terén) na účely ich vloženia do systému iTrace.
      4.2.2.   Činnosti projektu

      V rámci tohto projektu sa budú vykonávať tieto činnosti:

                  a)

                  nasadenie kvalifikovaných odborníkov na zbrane, ktorí budú v teréne vykonávať analýzu nedovolených RĽZ a iných konvenčných zbraní, munície a súvisiaceho materiálu získaného zo štátov postihnutých konfliktom;

                  b)

                  analýza, preskúmanie a overenie dôkazných materiálov o nedovolených RĽZ a iných nedovolených zbraniach, munícii a o ich používateľoch, okrem iného: fotografie zbraní, ich súčiastok a vnútorných a vonkajších označení, obaly, súvisiace doklady o preprave a výsledky vyšetrovaní v teréne (používatelia, dodávatelia a trasy transferov);

                  c)

                  preskúmanie a overenie dodatočných nedávnych o relevantných transferoch RĽZ a iných konvenčných zbraní a munície, ktoré zozbierali iné organizácie, ako je spoločnosť CAR, vrátane správ skupín na monitorovanie sankcií OSN, organizácií občianskej spoločnosti a medzinárodných spravodajských médií;

                  d)

                  vloženie všetkých zozbieraných a preskúmaných dôkazov do systému riadenia informácii iTrace a na online mapovací portál;

                  e)

                  identifikácia a podpora miestnych partnerov, aby sa zabezpečil udržateľný zber údajov na podporu systému iTrace počas celej doby trvania navrhovanej akcie a po jej skončení;

                  f)

                  nepretržité spojenie s vládami členských štátov EÚ na účely predbežného určenia národných kontaktných bodov a koordinačný mechanizmus na účely objasnenia rozsahu vyšetrovaní spoločnosti CAR a zmiernenia možných konfliktov záujmov pred jej vyšetrovaním.

            Projekt sa bude vykonávať postupne počas celého dvojročného obdobia projektu iTrace.
      4.2.3.   Výsledky projektu

      Prostredníctvom projektu sa:

                  a)

                  na mieste zdokumentujú hmotné dôkazy o konvenčných zbraniach a munícii, ktoré boli odklonené alebo s ktorými sa nedovolene obchodovalo, v regiónoch postihnutých konfliktom;

                  b)

                  na základe dôkazov, ktoré o konvenčných zbraniach a munícii, ktoré boli odklonené alebo s ktorými sa nedovolene obchodovalo, vo všetkých regiónoch zozbierala spoločnosť CAR, organizácie, ktoré majú so spoločnosťou CAR trvalé dohody o výmene informácií, a prípadne ďalšie organizácie, sa overia a vypracujú prípady nedovoleného obchodovania;

                  c)

                  poskytnú konkrétne obrazové dôkazy o konvenčných zbraniach a munícii, ktoré boli odklonené alebo s ktorými sa nedovolene obchodovalo, vrátane fotografií zbraní a munície, sériových čísel, továrenských značiek, škatúľ, dodacích listov, dokladov o preprave a potvrdení o koncovom používateľovi;

                  d)

                  vytvárajú textové popisy nedovolenej činnosti vrátane trás nedovoleného obchodovania, aktérov zapojených do odkláňania alebo nedovoleného transferu a posúdenia spolupôsobiacich faktorov (vrátane neúčinného riadenia zásob a neúčinnej bezpečnosti zásob a premyslených sietí nedovolených dodávok, ktoré riadia štáty);

                  e)

                  vkladajú dôkazy uvedené vyššie do systému riadenia informácií iTrace a na online mapovací portál, ktoré budú verejnosti plne prístupné.

            4.2.4.   Ukazovatele vykonávania projektu

      Až 30 nasadení do terénu (vrátane – v prípade potreby – predĺžených nasadení) v období dvoch rokov s cieľom vytvoriť dôkazy, ktoré sa vložia do systému riadenia informácií iTrace a na online mapovací portál.
      4.2.5.   Užívatelia projektu

      Pozri oddiel 4.1.5 vyššie, kde sa nachádza celý zoznam užívateľov, ktorý je rovnaký pre všetky projekty uvedené v tomto rozhodnutí.
      4.3.   Projekt č. 3: Osvetové činnosti zamerané na zainteresované strany a medzinárodná koordinácia

      4.3.1.   Cieľ projektu

      Projektom sa dokáže prospech mechanizmu iTrace pre tvorcov medzinárodnej i vnútroštátnej politiky, odborníkov v oblasti kontroly konvenčných zbraní a pre orgány povoľujúce vývoz zbraní. Osvetové činnosti sa tiež zamerajú na ďalšiu koordináciu spoločného využívania informácii a budovanie vhodných partnerstiev s jednotlivcami a organizáciami schopnými poskytovať informácie, ktoré je možno vkladať do systému iTrace.
      4.3.2.   Činnosti projektu

      V rámci tohto projektu sa budú vykonávať tieto činnosti:

                  a)

                  Prezentácie zamestnancov spoločnosti CAR na príslušných medzinárodných konferenciách zaoberajúcich sa nedovoleným obchodovaním s konvenčnými zbraňami vo všetkých jeho aspektoch. Prezentácie sa zamerajú na predvedenie mechanizmu iTrace s dôrazom na 1. jeho konkrétny prínos pri napomáhaní monitorovania vykonávania akčného programu OSN, ATT a ďalších relevantných medzinárodných nástrojov; 2. jeho užitočnosť pri identifikácii prioritných oblastí pre medzinárodnú pomoc a spoluprácu a 3. jeho užitočnosť ako profilovacieho mechanizmu na posúdenie rizík pre orgány povoľujúce vývoz zbraní;

                  b)

                  Prezentácie zamestnancov spoločnosti CAR národným vládam a operáciám na udržiavanie mieru. Prezentácie sa zamerajú na predvedenie systému iTrace príslušným oddeleniam misií s cieľom presadzovať a rozvíjať formálne dohody o výmene informácií, ktoré sú schopné vytvárať informácie, ktoré možno vkladať do systému iTrace, ako aj s cieľom pomôcť tvorcom politík pri identifikácii prioritných oblastí pre medzinárodnú pomoc a spoluprácu.

            Projekt sa bude vykonávať počas celého dvojročného obdobia projektu iTrace.
      4.3.3.   Výsledky projektu

      Prostredníctvom projektu sa:

                  a)

                  predvedie užitočnosť systému iTrace tvorcom vnútroštátnych a medzinárodných politík, ktorí sa usilujú o vykonávanie dohôd o kontrole konvenčných zbraní a o kontrole vývozu zbraní (akčný program OSN, ATT a ďalšie relevantné medzinárodné nástroje) a zhodnotí ich vykonávanie;

                  b)

                  poskytnú relevantné informácie, ktoré tvorcom politík a odborníkom v oblasti kontroly konvenčných zbraní pomôžu pri identifikácii prioritných oblastí pre medzinárodnú pomoc a spoluprácu a pri vypracúvaní účinných stratégií proti šíreniu zbraní;

                  c)

                  orgánom povoľujúcim vývoz zbraní poskytnú okrem platformy pre ďalšiu spätnú reakciu a vylepšenie systému aj podrobné informácie o systéme iTrace a o jeho užitočnosti v oblasti posúdenia rizika;

                  d)

                  uľahčí výmena informácií medzi národnými vládami a operáciami OSN na udržiavanie mieru vrátane spracúvania údajov a analýz pomocou systému iTrace;

                  e)

                  rozšíri sieť narastajúcej skupiny odborníkov v oblasti kontroly konvenčných zbraní, ktorí na mieste vyšetrujú odklonenie konvenčných zbraní a munície a nedovolené obchodovanie s nimi;

                  f)

                  zvýši povedomie verejnosti o sledovaní konvenčných zbraní a munície ako prostriedku na pomoc pri monitorovaní vykonávania akčného programu OSN, zmluvy o obchode so zbraňami a iných medzinárodných a regionálnych nástrojov na kontrolu zbraní a na kontrolu vývozu zbraní.

            4.3.4.   Ukazovatele vykonávania projektu

      Až do 12 informačných konferencií, na ktorých sa zúčastnia zamestnanci spoločnosti CAR. Na všetkých konferenciách sa bude prezentovať systém iTrace. Záverečná správa bude obsahovať programy konferencií a ich stručný súhrn.
      4.3.5.   Užívatelia projektu

      Pozri oddiel 4.1.5 vyššie, kde sa nachádza celý zoznam užívateľov, ktorý je rovnaký pre všetky projekty uvedené v tomto rozhodnutí.
      4.4.   Projekt č. 4: Správy systému iTrace

      4.4.1.   Cieľ projektu

      Projekt poskytne správy o kľúčových politických otázkach vypracované na základe údajov, ktoré sa získali z vyšetrovaní v teréne a nachádzajú sa v systéme iTrace. Správy sa zamerajú na zdôraznenie osobitných oblastí, ktoré vyvolávajú obavy medzinárodného spoločenstva, vrátane hlavných vzorcov nedovoleného obchodovania s konvenčnými zbraňami a muníciou, regionálneho rozdelenia konvenčných zbraní a munície, s ktorými sa nedovolene obchoduje, a prioritných oblastí, ktoré si vyžadujú medzinárodnú pozornosť.
      4.4.2.   Činnosti projektu

      Podrobná analýza, ktorá povedie k zostaveniu, preskúmaniu, redakcii a uverejneniu až desiatich správ systému iTrace.
      4.4.3.   Výsledky projektu

      Prostredníctvom projektu sa:

                  a)

                  vypracuje až desať správ, pričom každá sa zameria na samostatnú otázku, ktorá vyvoláva obavy medzinárodného spoločenstva;

                  b)

                  zabezpečí rozšírenie správ systému iTrace do všetkých členských štátov EÚ;

                  c)

                  vypracuje cielená osvetová stratégia na zabezpečenie maximálneho celosvetového pokrytia;

                  d)

                  zabezpečí viditeľnosť akcie v politickej aréne a v medzinárodných spravodajských médiách, okrem iného prezentáciou informácií o nedovolených zbraniach podľa tém; poskytovaním analýz dôležitých pre politiky na podporu prebiehajúcich procesov kontroly zbraní a prostredníctvom prispôsobenia správ tak, aby vyvolali čo najväčší záujem medzinárodných spravodajských médií.

            4.4.4.   Ukazovatele vykonávania projektu

      Počas trvania navrhovanej akcie sa vypracuje až desať online správ mechanizmu iTrace a zabezpečí sa ich globálne rozšírenie.
      4.4.5.   Užívatelia projektu

      Pozri oddiel 4.1.5 vyššie, kde sa nachádza celý zoznam užívateľov, ktorý je rovnaký pre všetky projekty uvedené v tomto rozhodnutí.
      5.   Miesta vykonávania

      Projekt 1 sa vykonáva v Spojenom kráľovstve. V projekte sa uznáva, že požadované výsledky vyšetrovaní v teréne nemožno zopakovať na diaľku, a projekt 2 si bude vyžadovať nasadenie odborníkov na konvenčné zbrane do terénu v regiónoch postihnutých konfliktom. Tieto nasadenia sa posúdia individuálne vzhľadom na bezpečnosť, prístup a dostupnosť informácií. Spoločnosť CAR už nadviazala kontakty alebo začala s realizáciou projektov v mnohých dotknutých krajinách. Projekt č. 3 bude prebiehať na medzinárodných konferenciách a v koordinácii s národnými vládami a príslušnými organizáciami po celom svete, aby sa zabezpečila čo najväčšia viditeľnosť projektu. Projekt 4 sa zostaví v Spojenom kráľovstve.
      6.   Trvanie

      Celková odhadovaná dĺžka trvania spojených projektov je 24 mesiacov.
      7.   Vykonávací subjekt a viditeľnosť EÚ

      Technické vykonávanie tohto rozhodnutia sa zveruje spoločnosti CAR. Spoločnosť CAR vykonáva svoje úlohy pod vedením VP.
      Spoločnosť CAR vzišla z rozširujúcej sa siete vyšetrovateľov zbraní, ktorá je od roku 2006 priekopníkom v identifikácii a sledovaní konvenčných zbraní a munície. Spoločnosť CAR sa zameriava na identifikáciu a sledovanie zbraní v teréne. Tento prístup zameraný na jednotlivé prípady a technická kapacita ho realizovať sú nevyhnuté na komplexné zmapovanie odklonenia konvenčných zbraní do krajín postihnutých konfliktom alebo v rámci nich, pričom medzinárodné spoločenstvo tento fenomén v súčasnosti nemonitoruje dostatočne. Na vykonanie tohto mapovania spoločnosti CAR vysiela do oblastí postihnutých konfliktom malé tímy vyšetrovateľov, ktorí majú aspoň 10 rokov skúseností z oblasti zbraní a ktorí na mieste skúmajú a dokumentujú nedovolené zbrane.
      Spoločnosť CAR od mája 2013 nasadila personál na operácie v teréne do 18 regiónov postihnutých konfliktom, priamo podporovala sedem skupín OSN na monitorovanie sankcií, realizovala formálne dohody o výmene informácií s dvomi misiami OSN na udržiavanie mieru a poskytovala technickú pomoc dvom misiám SBOP. Pravidelne tiež poskytovala technickú pomoc siedmim národným vládam na účely identifikácie a sledovania zbraní. Spoločnosť CAR je naďalej jedinou organizáciou mimo systému OSN, ktorá sa zaoberá výhradne identifikáciou a sledovaním konvenčných zbraní, munície a súvisiaceho materiálu priamo na mieste v súčasných ozbrojených konfliktoch.
      Rozhodnutím 2013/698/SZBP sa 25. novembra 2013 spoločnosť CAR poverila navrhnutím a vykonávaním mechanizmu iTrace. iTrace je celosvetovým mechanizmom nahlasovania nedovolených ručných a ľahkých zbraní a iných nedovolených konvenčných zbraní a munície. Vo svojej pilotnej fáze (iTrace I) sa projekt zameriaval predovšetkým na zdokumentovanie nedovolených zbraní v subsaharskej Afrike s dodatočným zameraním na Blízky východ (Irak a Sýria) a vkladanie zistení do systému iTrace. V rámci tohto projektu sa doteraz zdokumentovalo viac ako 200 000 položiek pozostávajúcich zo zbraní, z munície a zo súvisiaceho materiálu, ktoré sú v obehu v regiónoch postihnutých konfliktom.
      Spoločnosť CAR prijme všetky primerané opatrenia na zverejnenie faktu, že akcia bola plne financovaná Úniou. Takéto opatrenia sa vykonajú v súlade s manuálom pre komunikáciu a propagáciu vonkajšej činnosti Európskej únie stanoveným a uverejneným Komisiou.
      Spoločnosť CAR tak zabezpečí viditeľnosť príspevku Únie prostredníctvom vhodného označovania a publicity, pričom sa vyzdvihne úloha Únie, zabezpečí sa transparentnosť jej akcií a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Únie v súlade s usmerneniami Únie pre vhodné používanie a presnú reprodukciu vlajky.
      8.   Predkladanie správ

      Spoločnosť CAR bude vypracúvať štvrťročné opisné správy.

         (1)  Rozhodnutie Rady 2013/698/SZBP z 25. novembra 2013 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (Ú. v. EÚ L 320, 30.11.2013, s. 34).